ai4bharat/Pralekha huggingface dataset:
रेल्वे मंत्रालय
रेल्वेत नोकरी मिळवण्यास इच्छुकांचा बेकायदेशीर कृत्यांमध्ये सहभाग आढळल्यास रेल्वेत नोकरी मिळवण्याच्या बाबतीत त्यांना आजीवन बंदीला सामोरे जावे लागू शकते - रेल्वे मंत्रालय
नवी दिल्ली, 25 जानेवारी 2022
रेल्वेमध्ये नोकरी मिळवण्यास इच्छुक असलेल्यांकडून रेल्वे रुळांवर निदर्शने, रेल रोको, रेल्वे मालमत्तेचे नुकसान यासारख्या तोडफोड/बेकायदेशीर कृत्यांमध्ये सहभाग असल्याचे आढळून आल्याचे असे रेल्वे मंत्रालयाने आज जारी केलेल्या सार्वजनिक नोटीसमध्ये नमूद केले आहे. अशा प्रकारची कृत्ये ही बेशिस्तीची सर्वोच्च पातळी असून यामुळे ते रेल्वे/सरकारी नोकरीसाठी अयोग्य ठरतात असे या नोटिशीत म्हटले आहे. या बेशिष्ट वर्तणुकीचे चित्रीकरण विशेष संस्थांच्या मदतीने तपासले जाईल आणि बेकायदेशीर वर्तनात सहभाग आढळलेल्या उमेदवार/इच्छुक यांच्यावर पोलिस कारवाई तसेच रेल्वेची नोकरी मिळविण्यावर आजीवन बंदी घातली जाईल.
रेल्वे भरती मंडळे प्रामाणिकपणे निष्पक्ष आणि पारदर्शक भरती प्रक्रिया पार पाडण्यासाठी वचनबद्ध आहेत. रेल्वेच्या नोकरीसाठी इच्छुक/उमेदवारांनी बेशिस्तपणे वागू नये किंवा स्वतःच्या स्वार्थासाठी वापर करू पाहणाऱ्या घटकांच्या प्रभावाला बळी पडू नये, असे आवाहन रेल्वे मंत्रालयाकडून करण्यात आले आहे.
M.Chopade/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 160
पंतप्रधान कार्यालय
आशियाई क्रीडा स्पर्धेत, 4x400अंतराच्या मीटर मिश्र रिले स्पर्धेत रौप्यपदक मिळविल्याबद्दल भारतीय संघाची पंतप्रधानांनी केली प्रशंसा
नवी दिल्ली, 3 ऑक्टोबर 2023
पंतप्रधान नरेंद्र मोदी यांनी,आशियाई क्रीडा स्पर्धेतील, 4x400 मीटर अंतराच्या मिश्र रिले स्पर्धेत रौप्यपदक जिंकल्याबद्दल मोहम्मद अजमल, विठ्या रामराज, राजेश रमेश आणि वेंकटेशन सुभा यांचे अभिनंदन केले आहे.
पंतप्रधानांनी आपल्या X पोस्टवर लिहिले आहे:
"आशियाई क्रीडा स्पर्धेतील 4x400m मिश्र रिले स्पर्धेत आमच्या खेळाडूंनी रौप्यपदक जिंकून किती शानदार कामगिरी केली आहे.
मोहम्मद अजमल, विथ्या रामराज, राजेश रमेश,व्यंकटेशन सुभा यांचे या शानदार विजयाबद्दल अभिनंदन! त्यांच्या सांघिकतेचे प्रदर्शन लक्षणीय होते."
N.Meshram/S.Patgaonkar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
जलसंपदा, नदी विकास आणि गंगा पुनरुत्थान मंत्रालय
देशातील महत्वाच्या 91 धरणांमधील पाणीसाठ्यात 1 टक्क्यानी घट
नवी दिल्ली, 2 मे 2019
देशातील महत्त्वाच्या 91 धरणातल्या जलसाठ्यांमध्ये 2 मे 2019 रोजी संपलेल्या आठवड्यात 40.592 अब्ज घनमीटर पाणी शिल्लक असून, एकूण साठवणूक क्षमतेच्या ते 25 टक्के इतके आहे.
या जलसाठ्यांची एकूण साठवणूक क्षमता 161.993 अब्ज घनमीटर इतकी आहे. 91 पैकी 37 जलसाठ्यांवर 60 मेगावॅट पेक्षा जास्त क्षमतेचे जल विद्युत प्रकल्प उभारण्यात आले आहेत.
पश्चिम विभागात महाराष्ट्र आणि गुजरातचा समावेश असून, यामध्ये 27 धरणांचा समावेश आहे. त्यांची एकूण जल साठवण क्षमता 31.26 अब्ज घनमीटर आहे. या साठ्यांमध्ये सध्या 5.22 अब्ज घनमीटर पाणी उपलब्ध आहे. धरणांच्या साठवणूक क्षमतेपैकी 17 टक्के पाणीसाठा उपलब्ध आहे.
हिमाचल प्रदेश, पंजाब, गुजरात, उत्तराखंड, मध्य प्रदेश, तेलंगण, कर्नाटक, आणि तामिळनाडू या राज्यांमध्ये गेल्या वर्षीच्या तुलनेत चांगला जलसाठा उपलब्ध आहे.
राजस्थान, झारखंड, पश्चिम बंगाल, त्रिपुरा, महाराष्ट्र, उत्तर प्रदेश, छत्तीसगड, आंध्र प्रदेश आणि केरळ या राज्यांतील जलसाठ्यांमधील पाण्याचे प्रमाण गतवर्षाच्या तुलनेत कमी आहे.
N.Sapre/J.Patankar/P.Kor
(Visitor Counter : 58
मंत्रिमंडळ
अटल  नवोन्मेष अभियानाच्या विस्ताराला मंत्रिमंडळाने दिली मंजुरी
10000 अटल टिंकरिंग लॅब; 101 अटल इनक्युबेशन सेंटर्स; 50 अटल कम्युनिटी इनोव्हेशन सेंटर्सची स्थापना करण्यात येणार
200  नवउद्यमांना अटल न्यू इंडिया चॅलेंजेसच्या माध्यमातून केले जाणार सहाय्य
2000 कोटी रुपयांपेक्षा जास्त खर्च अपेक्षित
नवी दिल्ली, 8 एप्रिल 2022
पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने मार्च 2023 पर्यंत अटल इनोव्हेशन मिशन  सुरू ठेवण्यास मान्यता दिली आहे. एआयएम देशात नवोन्मेषी संस्कृती आणि उद्योजकीय परिसंस्था निर्माण करण्याच्या आपल्या उद्दिष्टावर काम करेल. एआयएमद्वारे विविध कार्यक्रमांद्वारे हे केले जाईल.
एआयएमद्वारे साध्य होणारी उद्दिष्टे:
- 10000 अटल टिंकरिंग लॅबची  स्थापना करणे,
- 101 अटल इनक्यूबेशन सेंटर्स  स्थापन करणे,
- 50 अटल कम्युनिटी इनोव्हेशन सेंटर्स  स्थापन करणे आणि
- अटल न्यू इंडिया चॅलेंजद्वारे 200 नवउद्यमांना  सहाय्य करणे.
यांच्या उभारणी आणि लाभार्थ्यांना सहाय्य करण्यासाठी 2000 कोटींपेक्षा अधिक खर्च केला जाणार आहे.
माननीय अर्थमंत्र्यांच्या 2015 च्या अर्थसंकल्पीय भाषणातील घोषणेनुसार नीती आयोगाअंतर्गत या मिशनची स्थापना करण्यात आली आहे. शाळा, विद्यापीठ, संशोधन संस्था, एमएसएमई आणि उद्योग स्तरावरील सहभागाद्वारे देशभरात नवकल्पना आणि उद्योजकतेची परिसंस्था निर्माण करणे आणि त्यांना प्रोत्साहन देणे ही एआयएमची उद्दिष्टे आहेत. एआयएमने पायाभूत सुविधांची निर्मिती आणि संस्था उभारणी या दोन्हींवर लक्ष केंद्रित केले आहे. त्याचबरोबर राष्ट्रीय आणि जागतिक स्तरावर नावीन्यपूर्ण परिसंस्था एकत्रित करण्यावरही काम केले आहे:
नावीन्यपूर्ण आणि उद्योजकतेवर आधारित समन्वयी सहयोग निर्माण करण्यासाठी विविध आंतरराष्ट्रीय संस्थासोबत एआयएमने द्विपक्षीय संबंध निर्माण केले आहेत. एआयएम- एसआयआरआययूएस स्टुडंट इनोव्हेशन एक्सचेंज प्रोग्राम, एआयएम - आयसीडीके  डेन्मार्कसह  वॉटर चॅलेंज आणि ऑस्ट्रेलिया सोबत, आयएसीई , भारत आणि सिंगापूर यांच्यात आयोजित इनोव्हेशन स्टार्टअप समिट, InSpreneur च्या यशात एआयएमने महत्त्वाची भूमिका बजावली आहे.
एआयएमने संरक्षण मंत्रालयासोबत भागीदारी करून डिफेन्स इनोव्हेशन ऑर्गनायझेशनची स्थापना केली असून ती संरक्षण क्षेत्रात नवकल्पना तसेच खरेदीला चालना देत आहे.
गेल्या काही वर्षांमध्ये, एआयएमने देशभरातील नाविन्यपूर्ण उपक्रमांना एकत्रित करण्यासाठी संस्थात्मक यंत्रणा प्रदान करण्याकरता काम केले आहे. आपल्या कार्यक्रमांद्वारे, त्याने लाखो शालेय मुलांमध्ये नवोन्मेषी मानसिकता घडवली आहे. एआयएम समर्थित स्टार्टअप्सनी सरकारी आणि खाजगी भागधारक गुंतवणूकदारांकडून 2000 कोटींपेक्षा अधिकचा निधी उभारला आहे. त्यासह हजारो रोजगारही निर्माण केले आहेत. एआयएमने राष्ट्रीय हिताच्यादृष्टीने अनेक नावीन्यपूर्ण आव्हाने देखील पार पाडली आहेत. एआयएम चे कार्यक्रम 34 राज्ये आणि केंद्रशासित प्रदेशांमधे कार्यरत असून भारताच्या लोकसंख्याशास्त्रीय लाभांशाचा लाभ घेण्याच्या उद्दिष्टाने नाविन्यपूर्ण परिसंस्थेमध्ये अधिक सहभागास प्रेरणा देत आहेत.
केन्द्रीय मंत्रिमंडळाने विस्ताराला मंजुरी दिल्यानंतर एआयएमवर, नाविन्यता आणि उद्योजकता यांना वाव देणे अधिक सोपे होईल अशी सर्वसमावेशक नवोन्मेषी परिसंस्था तयार करण्याची आणखी मोठी जबाबदारी आहे.
S.Kane/V.Ghode/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
उपराष्ट्रपती कार्यालय
संकटग्रस्त भूतकाळाशी नाळ तोडत ईशान्य प्रदेश पुनरुत्थानाच्या नव्या युगाचा साक्षीदार असल्याचे उपराष्ट्रपतींचे ठाम प्रतिपादन
गेल्या 7 वर्षांत आर्थिक आणि मानवी विकास निर्देशांक, पायाभूत सुविधांमध्ये वाढ आणि बंडखोरीमध्ये तीव्र घट झाल्याचे नायडू यांनी केले अधोरेखित
अरुणाचल प्रदेश विधानसभेच्या विशेष सत्रात उपराष्ट्रपतींचे भाषण
ईशान्य प्रदेशात गेल्या 7 वर्षांमध्ये आर्थिक आणि मानव विकास निर्देशांकामध्ये लक्षणीय सुधारणा, पायाभूत सुविधांच्या विकासाचा विस्तार होण्यासह बंडखोरीत तीव्र घट दिसून आली असून ईशान्य प्रदेश  आता आपल्या संकटग्रस्त भूतकाळाशी असलेली नाळ निर्णायकपणे तोडत पुनरुत्थानाच्या नव्या युगाची साक्ष देत आहे ,असे ठाम प्रतिपादन उपराष्ट्रपती व्यंकय्या नायडू यांनी केले.
अरुणाचल प्रदेश विधानसभेच्या विशेष सत्रात भाषण देताना या प्रदेशाच्या वारशासंदर्भात श्री नायडू विस्ताराने भाष्य केले. लोकशाहीच्या अंमलबजावणीतील अडथळे दूर करून, दुहेरी विकास साधत, अलिकडच्या वर्षांत एका नव्या दिशेने आणि विकासाची गती राखत झालेला बदल त्यांनी अधोरेखित केला.
याआधी, विस्तृत वांशिक विविधता असलेल्या प्रदेशात लोकांमध्ये असमानता वाढल्याने, विशेषतः, स्वतःची ओळख आणि संस्कृती याबद्दल चिंतीत असणाऱ्या लोकांमध्ये विकासाच्या पद्धती संदर्भात आधीच संशयाचे वातावरण होते त्यात असमानता वाढून अपुऱ्या आणि असमान विकासाने इथल्या स्थानिक लोकांच्या मनातील लोकशाहीवरचा विश्वास डळमळीत झाला आहे, असे ते म्हणाले.
श्री नायडू यांनी अरुणाचल प्रदेश विधानसभा ग्रंथालय, कागद पुनर्वापर कक्ष आणि दोरजी खांडू सभागृहाचे उद्घाटन केले.''या प्रभावी विधानसभा इमारतीतील या निश्चितच मौल्यवान गोष्टी आहेत'' असे, त्यांनी सांगितले. अरुणाचल प्रदेशचे राज्यपाल ब्रिगेडियर   बी. डी. मिश्रा , मुख्यमंत्री श्री. पेमा खांडू अरुणाचल विधानसभेचे अध्यक्ष श्री पासंग दोरजी सोना, मंत्री आणि आमदार यावेळी उपस्थित होते.
सांस्कृतिक मंत्रालय
पंतप्रधानांच्या ‘मन की बात’ च्या 100व्या भागाच्या पूर्वसंध्येला मुंबईचा मानबिंदू गेट वे ऑफ इंडिया येथे विशेष सोहळ्याचे आयोजन
मुंबई, 29 एप्रिल 2023
पंतप्रधानांच्या ‘मन की बात’च्या 100 व्या भागाच्या निमित्ताने भारत सरकारच्या संस्कृती मंत्रालयाने देशभरातील विविध वारसा स्थळांवर विशेष कार्यक्रमांचे आयोजन केले. मुंबईमध्ये 29 एप्रिलच्या संध्याकाळी ऐतिहासिक स्मारक असलेल्या गेटवे ऑफ इंडिया येथे एक सोहळा साजरा करण्यात आला.
संस्कृती मंत्रालयांतर्गत भारतीय पुरातत्व सर्वेक्षण विभागाने आयोजित केलेल्या या कार्यक्रमाची सुरुवात सूर्यास्ताच्या वेळी झाली आणि यामध्ये या स्थळावर प्रोजेक्शन मॅपिंगचा समावेश होता. ध्वनी आणि प्रकाशाच्या या शोमध्ये गेटवे ऑफ इंडियाची त्याच्या उभारणीच्या कामापासून ते पूर्णत्वापर्यंतची गाथा दाखवण्यात आली. किंग जॉर्ज पाचवे यांच्या स्वागतासाठी 1911 मध्ये इंडो-इस्लामिक शैलीत उभारण्यात आलेल्या गेटवे ऑफ इंडियाने महात्मा गांधी यांच्या दक्षिण आफ्रिकेहून मायदेशी परतण्याच्या आणि 1948 मध्ये ब्रिटिशांची शेवटची तुकडी भारत सोडून जात असल्याच्या घटनांसह अनेक ऐतिहासिक क्षण अनुभवले आहेत.
त्यानंतर या शोमध्ये पंतप्रधानांनी ऑक्टोबर 2014 मध्ये सुरू केलेल्या ‘मन की बात’ च्या नावीन्यपूर्ण उपक्रमावर भर देण्यात आला. विविध भागांमधील कहाण्यांचे आकर्षक पद्धतीने कथन करण्यात आले. माननीय पंतप्रधान आणि सामान्य जनता यांच्याकडील कल्पनांची अतिशय सहजतेने उपलब्ध असलेल्या रेडियो या माध्यमाच्या मदतीने देवाणघेवाण करण्याचा हा नावीन्यपूर्ण उपक्रम खरोखरच प्रभावी ठरला.
मन की बात कार्यक्रमाच्या पहिल्या भागापासून, ज्यात दसऱ्याच्या दिवशी हृदयातील अशुद्धी काढून टाकण्याच्या संदेश देण्यात आला ते स्थानिक कला आणि कलाकार, पद्म पुरस्कार विजेते ज्यांचा पंतप्रधानांच्या हस्ते सन्मानित करण्यात आले होते अशा सगळ्या भागांचा यावेळी आढावा घेण्यात आला. 2015 मध्ये, अमेरिकेचे राष्ट्राध्यक्ष बराक ओबामा त्यांचे विचार सामायिक करण्यासाठी मन की बात कार्यक्रमाच्या एका भागात सहभागी झाले होते. या कार्यक्रमाचे 99 भाग यशस्वीरित्या पूर्ण झाले आहेत आणि 100 वा भाग 30 एप्रिल रोजी सकाळी प्रसारित होणार आहे.
गेटवे ऑफ इंडियाच्या समोरील भागात एक संवादात्मक माहिती किओस्क आणि डिजिटल अभिप्राय व्यासपीठ उपलब्ध करून देण्यात आले होते. या दोन्हींच्या माध्यमातून विद्यार्थी आणि अभ्यागत "मन की बात" चे आधीचे 99 भाग ऐकू शकतात आणि आपल्या सूचना देऊ शकतात. मन की बातच्या भागांचे छोटे प्रदर्शनही या परिसरात भरवण्यात आले होते.
मुंबईच्या दक्षिण विभागाचे सहायक पोलिस आयुक्त अभिजीत देशमुख, भारतीय पुरातत्व सर्वेक्षण विभागाच्या मुंबई मंडळाचे अधीक्षक पुरातत्वशास्त्रज्ञ डॉ. शुभ मजुमदार आणि केंद्रीय विद्यालयाचे मुख्याध्यापक, तसेच भारतीय पुरातत्व सर्वेक्षण विभागाच्या मुंबई मंडळाच्या कर्मचार्यांसह विशेष अतिथी म्हणून उपस्थित होते.
शैक्षणिक संस्था, मुंबई विद्यापीठ, एनएसएस, केंद्रीय विद्यालय कुलाबा आणि इतर स्थानिक शाळा तसेच महाविद्यालयातील विद्यार्थी या कार्यक्रमाला उपस्थित होते. सामान्य नागरिकांशी संवाद साधण्यासाठी पंतप्रधानांनी सुरू केलेल्या उपक्रमाचे यश या कार्यक्रमात साजरे करण्यात आले.PIB Mumbai | R.Aghor/Shailesh P/Shraddha/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 76
पंतप्रधान कार्यालय
पंतप्रधान नरेंद्र मोदी यांच्याकडून काश्मिरी पंडित समुदायाला ज्येष्ठ अष्टमी निमित्त शुभेच्छा
नवी दिल्ली, 30 मे 2020
पंतप्रधान नरेंद्र मोदी यांनी काश्मिरी पंडित समुदायाला ज्येष्ठ अष्टमी निमित्त शुभेच्छा दिल्या आहेत.
“शुभेच्छा, विशेषकरून काश्मिरी पंडित समुदायाला,ज्येष्ठ अष्टमीच्या विशेष प्रसंगी शुभेच्छा.
माता खीर भवानीच्या आशीर्वादाने प्रत्येकजण आनंदी, आरोग्यसंपन्न आणि समृध्द राहो”, असे पंतप्रधानांनी म्हटले आहे.
B.Gokhale/N.Chitale/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
संरक्षण मंत्रालय
मेसर्स सेकॉन इंजिनियरिंग प्रोजेक्ट्स प्रायव्हेट लिमिटेड, विशाखापट्टणम येथे एमसीए बार्ज, यार्ड 76 चे जलावतरण
आंध्रप्रदेशमधील पूर्व गोदावरी जिल्ह्यात गुट्टेनादेवी इथे  18 ऑगस्ट 23 रोजी दुसरे क्षेपणास्त्रासह दारूगोळा असलेले  बार्ज, यार्ड 76 चे जलावतरण, युद्धनौका निर्मिती अधीक्षक  कॉमोडोर जी. रवी यांनी केले. सर्व प्रमुख आणि सहाय्यक उपकरणे/प्रणाली स्वदेशी उत्पादकांकडून प्राप्त करून, हे बार्ज संरक्षण मंत्रालयाच्या “मेक इन इंडिया” उपक्रमाचा अभिमानास्पद ध्वजवाहक आहे.
भारत सरकारच्या "आत्मनिर्भर भारत" उपक्रमांच्या अनुषंगाने, मेसर्स सेकॉन इंजिनियरिंग प्रोजेक्ट्स प्रायव्हेट लिमिटेड, विशाखापट्टणम, या एका एमएसएमई सोबत 08 x एमसीए बार्जच्या बांधणीसाठी करार करण्यात आला होता. हा बार्ज 30 वर्षांच्या सेवा काळासाठी बांधण्यात आला आहे. एमसीए बार्जेसची उपलब्धता जेटीवरून आणि बाह्य बंदरांवर भारतीय नौदलाच्या जहाजांना वाहतूक, प्रवास आणि सामान/दारूगोळा उतरवण्याच्या सुविधा देऊन नौदलाच्या जहाजांच्या परिचालन वचनबद्धतेला गती देईल.
उपराष्ट्रपती कार्यालय
भारतीय लोकशाहीला कोणत्याही बाह्य संस्थांकडून प्रमाणपत्राची गरज नाही : उपराष्ट्रपतींचे ठाम प्रतिपादन
भारतीय नागरिक असण्यासाठी केवळ देशाच्या संविधानावर ठाम विश्वास असणे पुरेसे : एम व्यंकय्या नायडू
नवी दिल्ली, 26 नोव्हेंबर 2021
“देशातील लोकशाही व्यवस्थेचे कार्यान्वयनच, देशात,सर्व नागरिकांना समान अधिकार आणि न्यायाची हमी देणाऱ्या संवैधानिक मूल्यांची जपणूक होते आहे की नाही, हे सिद्ध करणारे असते, त्यासाठी कोणत्याही बाह्य संस्थांच्या प्रमाणपत्राची गरज नाही,” असे ठाम आणि स्पष्ट प्रतिपादन उपराष्ट्रपती एम. व्यंकय्या नायडू यांनी केले. उपराष्ट्रपतींच्या हस्ते आज , ‘डेमॉक्रसी, पॉलिटिक्स अँड गवर्नेंस” या शीर्षकाच्या पुस्तकाच्या हिन्दी आणि इंग्रजी आवृत्त्याचे प्रकाशन झाले, त्यावेळी ते बोलत होते. नेहरू स्मृति संग्रहालय आणि वाचनालयाच्या कार्यकारी परिषदेचे उपाध्यक्ष,संसदीय आणि घटनात्मक विषयांचे भाष्यकार आणि ज्येष्ठ पत्रकार, डॉ ए. सूर्य प्रकाश यांनी हे पुस्तक लिहिले आहे.
भारतीय लोकशाहीच्या कार्यपद्धती विषयी पश्चिम देश आणि अमेरिकेत काही विपरीत अहवाल आल्याच्या पार्श्वभूमीवर भारताच्या लोकशाहीच्या समर्थनार्थ उपराष्ट्रपतींनी हे विधान केले. सूर्यप्रकाश यांनी अशा अहवालांचे पुराव्यानिशी खंडन केल्याबद्दल त्यांनी सूर्य प्रकाश यांचे अभिनंदन केले.
भारतीय नागरिक असण्यासाठी देशाच्या राज्यघटनेप्रती, संविधाचे उद्दिष्ट आणि तत्वज्ञानाप्रती निष्ठा बाळगणे पुरेसे आहे, असे उपराष्ट्रपती म्हणाले. देशाच्या संविधानाचा उद्देश, देशातील सर्व नागरिक- जे समान आहेत, त्यांच्यामध्ये बंधुभाव निर्माण करणे हा आहे. “प्रत्येक भारतीय नागरिकाने, जात, पंथ, वर्ण, प्रदेश, धर्म या पलीकडे पाहत, एकत्र येण्याची गरज आहे.” असे सांगत, याच भावनेला प्रोत्साहन देण्यासाठी गेली 30 वर्षे लेखन करणाऱ्या सूर्य प्रकाश यांचे त्यांनी अभिनंदन केले.
G.Chippalkatti/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 144
वाणिज्य आणि उदयोग मंत्रालय
लघु उद्योग आणि निर्यातदारांना दिलासा देण्याच्या शक्यतांचा शोध घेण्याचे पियुष गोयल यांचे पोलाद उत्पादकांना आवाहन
लघु आणि मध्यम उद्योग तसेच निर्यातदारांना पाठबळ देण्यासाठी परवडणारे उपाय शोधण्याचे पोलाद उद्योगातील हितसंबंधितांचे आश्वासन
नवी दिल्ली, 9 डिसेंबर 2021
पोलाद उत्पादकांनी लघु उद्योग आणि निर्यातदारांना दिलासा देण्याच्या शक्यतांचा शोध घ्यावा असे आवाहन, वाणिज्य आणि उद्योग, वस्त्रोद्योग, ग्राहक व्यवहार आणि अन्न आणि सार्वजनिक वितरण मंत्री पियुष गोयल यांनी आज केले.
पोलाद उद्योग आणि प्रत्यक्ष उद्योग वापरकर्त्या सहभागींचा समावेश असलेली बैठक आज नवी दिल्ली येथे आयोजित करण्यात आली होती. पोलादाच्या कच्च्या मालाच्या किमतींबाबत लघु उद्योग आणि निर्यातदारांनी उपस्थित केलेल्या समस्यांचे निराकरण करण्यासाठी ही बैठक आयोजित करण्यात आली होती.
पोलादाचा पुरवठा सुलभ आणि किफायतशीर होण्यासाठी सूक्ष्म, लघु आणि मध्यम उद्योगांची विशेष काळजी घेणे आवश्यक आहे, असे यावेळी बोलताना गोयल यांनी सांगितले. त्यांनी पोलाद उद्योगातील हितसंबंधितांना उत्पादन खर्चाचे मूल्यांकन करण्यास तसेच घटक आणि इतर अभियांत्रिकी उत्पादनांच्या निर्मितीसाठी कच्चा माल म्हणून पोलादाचा वापर करून लघु उद्योगांना दिलासा देण्याच्या शक्यतांचा शोध घेण्यास सांगितले.
पोलाद उद्योग हितसंबंधितांनी लघु आणि मध्यम उद्योगांना तसेच निर्यातदारांना पाठिंबा देण्याची तयारी दर्शविली. त्यांनी विशेषतः महामारीच्या पार्श्वभूमीवर, लघुउद्योग आणि निर्यातदारांना आव्हानांना तोंड देण्यासाठी परवडणारे उपाय शोधण्याचे आश्वासन दिले.
या बैठकीला केंद्रीय पोलाद मंत्री रामचंद्र प्रसाद सिंह, सूक्ष्म, लघु आणि मध्यम उद्योगमंत्री नारायण तातू राणे, भारतीय पोलाद प्राधिकरणाच्या अध्यक्ष सोमा मंडल, राष्ट्रीय पोलाद निगम लिमिटेडचे मुख्य व्यवस्थापकीय संचालक अतुल भट्ट, जेएसडब्ल्यू स्टील लि चे मुख्य व्यवस्थापकीय संचालक सज्जन जिंदाल, टाटा स्टीलचे मुख्य कार्यकारी अधिकारी आणि व्यवस्थापकीय संचालक टी. व्ही. नरेंद्रन, भारतीय निर्यातदार संघटना महासंघाचे , महासंचालक आणि मुख्य कार्यकारी अधिकारी डॉ. अजय शाई, वाहन घटक उत्पादन संघटनेचे  मोहित जौहरी, अभियांत्रिकी निर्यात प्रोत्साहन परिषदेचे अध्यक्ष महेश देसाई , अखिल भारतीय सायकल उत्पादक संघटनेचे सरचिटणीस डॉ. केबी ठाकूर आणि संबंधित मंत्रालयाचे वरिष्ठ अधिकारी देखील उपस्थित होते.
S.Patil/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 140
पंतप्रधान कार्यालय
नेपाळ दौऱ्यापूर्वी पंतप्रधान नरेंद्र मोदी यांनी केलेले निवेदन
नवी दिल्ली, 29 ऑगस्ट 2018
नेपाळ दौऱ्यापूर्वी पंतप्रधान नरेंद्र मोदी यांनी केलेले निवेदन पुढीलप्रमाणे :
“मी 30 आणि 31 ऑगस्ट हे दोन दिवस काठमांडू येथे जात आहे. तिथे होणाऱ्या बिमस्टेक परिषदेत मी सहभागी होणार आहे.
शेजारी राष्ट्रांबाबत भारताचे सर्वोच्च प्राधान्य आणि दक्षिण-पूर्व आशियातील सर्व राष्ट्रांशी असलेले संबंध अधिक दृढ करण्याप्रती भारताची कटिबद्धता या परिषदेतील सहभागातून अधोरेखित होणार आहे.
या परिषदेत, बिमस्टेक समूहातील सदस्य राष्ट्रांच्या प्रतिनिधीनींशी मी चर्चा करणार असून, देशादेशांमधील प्रादेशिक सहकार्य समृद्ध करणे, व्यापारी संबंध वाढवणे आणि बंगालच्या उपसागरातील प्रदेशात शांतता तसेच समृद्धी निर्मितीसाठी एकत्रित प्रयत्न करणे यावर प्रामुख्याने चर्चा होईल.
यावर्षीच्या परिषदेची संकल्पना, “शांत, समृद्ध आणि शाश्वत अशा बंगालच्या उपसागराकडे वाटचाल” अशी असून, यातून सर्व सदस्य देशांचे सामायिकी हितसंबंध,आकांक्षा यांची पूर्ती आणि आव्हानांचा सामना करण्यास या परिषदेतून मदत होईल.
बिमस्टेक परिषदेतील निर्णयांची अंमलबजावणी आणि प्रगतीच्या दिशेने या चौथ्या परिषदेतही यशस्वी आणि फलदायी चर्चा होईल, ज्यातून शांत आणि समृद्ध प्रदेशकाची बांधणी करता येईल, असा मला विश्वास वाटतो.
बिमस्टेक परिषदेच्या निमित्ताने, मला बांगलादेश, भूतान, म्यानमार, श्रीलंका आणि थायलंडच्या राष्ट्रप्रमुखांशी द्विपक्षीय चर्चा करण्याची संधी मिळणार आहे.
त्याशिवाय, नेपाळचे पंतप्रधान के पी शर्मा ओली यांचीही मी भेट घेणार असून माझ्या मी 2018 ला झालेल्या नेपाळ दौऱ्यादरम्यान करण्यात आलेल्या द्विपक्षीय चर्चेच्या प्रगतीचा आढावा या बैठकीत घेतला जाईल.
यावेळी पंतप्रधान ओली यांच्यासह पशुपतिनाथ मंदिर परिसरात नेपाळ-भारत मैत्री धर्मशाळेचे उद्घाटन करण्याची संधी मला मिळणार आहे.”
B.Gokhale/R.Aghor/P.Malandkar
(Visitor Counter : 41
अर्थ मंत्रालय
सार्वजनिक क्षेत्रातील बँकांमधील कारकुन संवर्गातील भरती हिंदी व इंग्लिश सोबत 13 प्रादेशिक भाषांमधूनही व्हावी अशी अर्थ मंत्रालयाची शिफारस
नवी दिल्ली, 30 सप्टेंबर 2021
सध्या सुरु असलेली 12 सार्वजनिक क्षेत्रातील बँकांमधील कारकुन संवर्गाची भरतीप्रक्रिया राबवताना पूर्व परीक्षा व मुख्य परीक्षा हिंदी व इंग्लिश सोबत 13 प्रादेशिक भाषांमधूनही व्हावी, तसेच यापुढील भरतीच्या वेळीदेखील हीच पद्धत वापरावी अशी शिफारस अर्थ मंत्रालयाने केली आहे.
सार्वजनिक क्षेत्रातील बँकांच्या  कारकुन संवर्गासाठी प्रादेशिक भाषेतून परीक्षा घेतली जाण्यासंबंधी अर्थ मंत्रालयाने गठीत केलेल्या एका समितीने केलेल्या शिफारशींवर हा निर्णय आधारित आहे.
सर्व ठिकाणच्या स्थानिक युवकांना रोजगाराची समान संधी मिळावी, तसेच ग्राहकांशी स्थानिक भाषेतून संवाद साधताना त्यांच्या भाषाकौशल्याचा फायदा मिळावा या हेतूने समितीने हि शिफारस केली आहे.
कारकुन संवर्गाची परीक्षा प्रादेशिक भाषांमधून घेण्याचा हा निर्णय भारतीय स्टेट बँकेच्या भविष्यकाळातील रिक्त जागांसाठी लागू होईल. भारतीय स्टेट बँकेच्या सध्या सुरु असलेल्या भरती प्रक्रियेतील ज्या पदांची जाहिरात याआधीच प्रसिद्ध झाली होती व ज्यांची पूर्व परीक्षा झालेली आहे, अशा पदांची भरती प्रक्रिया जाहिरातीत दिल्याप्रमाणे पूर्ण केली जाईल.
M.Chopade/U.Raikar/P.Malandkar
(Visitor Counter : 762
पर्यटन मंत्रालय
युवकांमध्ये मुल्ये रुजवण्याची क्षमता खेळामध्ये आहे : केंद्रीय मंत्री श्रीपाद नाईक
केंद्रीय मंत्री श्रीपाद नाईक यांच्या हस्ते गोवा प्रिमिअर लिग क्रिकेट स्पर्धेचे उद्घाटन
गोवा, 9 मे 2022
केंद्रीय पर्यटन, बंदरे, नौवहन आणि जलमार्ग राज्यमंत्री श्रीपाद नाईक यांच्या हस्ते आज आर्ले मैदान, मडगाव येथे गोवा प्रिमिअर लिग क्रिकेट स्पर्धेचे उद्घाटन करण्यात आले.
खेळामुळे शारीरिक आणि मानसिक तंदुरुस्ती प्राप्त होते. एवढेच नाही तर युवकांमध्ये मुल्ये रुजवण्याची क्षमता खेळामध्ये आहे, असे प्रतिपादन श्रीपाद नाईक यांनी याप्रसंगी केले. युवा पिढीचा खेळाप्रती कल वाढावा यासाठी शाळा आणि पालकांनी लहानपणापासूनच लक्ष देण्याचे आवाहन त्यांनी केले. खेळामध्येसुद्धा करिअर करता येते हे आपल्याला विविध क्रीडापटूंच्या उदाहरणातून दिसून येते, असे ते म्हणाले.
गोवा प्रिमिअर लिग ही तीन दिवसाची क्रिकेट स्पर्धा समरसेट क्लबने आयोजित केली आहे. स्पर्धेतील विजेत्या संघाला पाच लाख रुपयांचे पहिले पारितोषिक तर उपविजेत्यांना 2,50,000 रुपयांचे पारितोषिक देण्यात येणार आहे. तिसऱ्या क्रमांकावरील संघाला 1,50,000 रुपयांचे पारितोषिक देण्यात येणार आहे.PIB Panaji | S.Thakur/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 134
आरोग्य आणि कुटुंब कल्याण मंत्रालय
एम्स, गुवाहाटीच्या पहिल्या तुकडीच्या शुभारंभाच्या समारंभाच्या अध्यक्षपदी आरोग्य मंत्री डॉ हर्ष वर्धन
“देशात दुसऱ्या एम्सची संकल्पना जन्माला येण्यासाठी सुमारे 50 वर्षे आणि अटलबिहारी वाजपेयींचे शासन येण्याची प्रतीक्षा करावी लागली”-डॉ हर्ष वर्धन
“देशातील विविध भागातल्या एम्स मुळे परवडणाऱ्या आरोग्य व्यवस्थांमधली ‘दरी’कमी होण्यास मदत, देशातील सर्वसामान्य जनता निरोगी, सुदृढ करण्याचे दीर्घकालीन उद्दिष्ट
एम्स गुवाहाटीच्या एमबीबीएस च्या पहिल्या तुकडीचा आज शुभारंभ झाला. केंद्रीय आरोग्यमंत्री डॉ हर्षवर्धन यांनी दूरदृश्य प्रणालीच्या माध्यमातून या कार्यक्रमाचे अध्यक्षपद भूषवले. केंद्रीय आरोग्य राज्यमंत्री अश्विनीकुमार चौबे देखील या कार्यक्रमात सहभागी झाले होते.
त्याशिवाय, आसामचे मुख्यमंत्री सर्बानंद सोनोवाल, आरोग्य मंत्री डॉ हेमंत बिस्वसर्मा ही या कार्यक्रमाला उपस्थित होते.
डॉ हर्ष वर्धन यांनी यावेळी एमबीबीएसच्या पहिल्या तुकडीतील विद्यार्थ्यांचे अभिनंदन करत त्यांना पुढील वाटचालीसाठी शुभेच्छा दिल्या. पंतप्रधानांच्या ‘सर्वांसाठी आरोग्य’ या संकल्पनेचे स्मरण करुन देत, एम्स गुवाहाटीची निर्मिती प्रधानमंत्री स्वास्थ्य सुरक्षा योजनेच्या पाचव्या टप्प्यात करण्यात आली आहे, असे सांगितले. पंतप्रधान मोदी, अटलबिहारी वाजपेयी यांचे काम पुढे नेत आहेत. वाजपेयी यांच्या काळातच तब्बल 50 वर्षांनी देशात दुसरे एम्स स्थापन करण्याची संकल्पना जन्माला आली, असे हर्ष वर्धन यांनी सांगितले. देशाच्या विविध भागात एम्सची स्थापना करण्यामागचा हेतू परवडणाऱ्या आरोग्य सुविधा मिळण्यातली दरी कमी करणे हा असून, दीर्घकालीन उद्दिष्ट ‘संपूर्ण भारताला निरोगी, सुदृढ बनवणे’ हे आहे, असे हर्ष वर्धन म्हणाले.
या एम्समुळे आसाममधील जनतेला उत्तम आरोग्य सुविधा उपलब्ध होतील याचा आनंद त्यांनी व्यक्त केला. 750 खाटा असलेल्या या रुग्णालयात सुपर स्पेशालिटी विभाग असेल. या एम्ससाठी 1123 कोटी रुपयांचा खर्च प्रस्तावित करण्यात आला आहे, असेही त्यांनी सांगितले. केंद्र आणि आसाम सरकारच्या देखरेखीखाली लवकरात लवकर एम्सच्या उभारणीचे काम पूर्ण होईल, अशी आशा त्यांनी व्यक्त केली.
जागतिक आरोग्य संघटनेने निश्चित केलेले, ‘एक हजार रूग्णांमागे एक डॉक्टर’ हे गुणोत्तर गाठण्याचे लक्ष्य या वर्षातच पूर्ण केले जाईल, अशी आशा त्यांनी व्यक्त केली. 2013-14 च्या शैक्षणिक वर्षापासून, सहा नवे एम्स सुरू झाले असल्यामुळे एम्समधील एमबीबीएस च्या जागा 600 पर्यंत वाढल्या आहेत, अशी माहिती त्यांनी दिली. गुवाहाटी च्या नव्या एम्समुळे देशभरातील सरकारी वैद्यकीय संस्थांमधील एमबीबीएसच्या जागा 42,545 पर्यंत वाढतील, असेही त्यांनी सांगितले. या जागा 80,000 पर्यंत वाढवण्याचे सरकारचे उद्दिष्ट आहे, असे ते म्हणाले.
कोविडच्या काळात सर्व डॉक्टरांनी आणि वैद्यकीय कर्मचार्यांनी अथकपणे दिलेल्या सेवेबद्दल त्यांनी कृतज्ञता व्यक्त केली. देश त्यांचा कायम ऋणी राहील असे हर्ष वर्धन म्हणाले.
अश्विनी कुमार चौबे यांनी या समारंभ स्वामी विवेकानंद आणि युवाशक्तीला समर्पित केला. देशात सुपर स्पेशालिटी रुग्णालयांचे विकेंद्रीकरण व्हावे आणि सर्वांना आरोग्य सुविधा उपलब्ध व्हाव्यात यासाठी सरकार काम करत आहे, असे त्यांनी सांगितले.